เชิญชวนสั่งซื้อมังคุด แบบเดลิเวอรี่ 4 โล 100 บาท ช่วยเหลือเกษตรกรชาวใต้
นางกุลฤดี พัฒนะอิ่ม รองอธิบดีกรมส่งเสริมการเกษตร ในฐานะโฆษกกรมส่งเสริมการเกษตร เปิดเผยว่า แผนบริหารจัดการผลไม้ภาคใต้ (ทุเรียน มังคุด เงาะ ลองกอง) ปี 2564 รวม 824,728 ตัน ของ 14 จังหวัดภาคใต้ ประกอบด้วย จังหวัดชุมพร ระนอง สุราษฎร์ธานี  นครศรีธรรมราช ภูเก็ต พังงา กระบี่ พัทลุง ตรัง สตูล สงขลา ปัตตานี ยะลา และจังหวัดนราธิวาส เป็นในลักษณะของแผนบริหารจัดการในฤดู ให้มีการกระจายภายในประเทศ ด้วยวิธีการกระจายผลผลิตออกนอกแหล่งผลิตผ่านผู้ประกอบการ (ล้งภายในประเทศ) วิสาหกิจชุมชน  สหกรณ์การเกษตร Modern Trade ไปรษณีย์/ตลาดออนไลน์ ตลาดค้าผลไม้ภายในจังหวัด การจำหน่ายตรงผู้บริโภค การบริโภคภายในครัวเรือน การจัดงานประชาสัมพันธ์และอื่นๆ เช่น รถเร่ ตลาดริมทาง ฯลฯ รวมถึงให้มีการแปรรูปและส่งออก ขณะที่คณะกรรมการพัฒนาและบริหารจัดการผลไม้ (Fruit Board) ครั้งที่ 5/2564 เมื่อวันศุกร์ที่ 6 สิงหาคม 2564 ได้เห็นชอบแผนการบริหารจัดการผลผลิตมังคุดในฤดูดำเนินการในพื้นที่ภาคใต้ทั้ง 14 จังหวัด จำนวน 155,614 ตัน  โดยเฉพาะในเดือนสิงหาคมจะมีมังคุดออกกระจุกตัวในปริมาณมาก (Peak) ประมาณ  60,000 ตัน  กรมส่งเสริมการเกษตรจึงได้กำหนดแนวทางการกระจายผลผลิตมังคุด 4 แนวทาง  ได้แก่ 1) กลไกตลาดปกติ จำนวน 20,000 ตัน 2) การกระจายผลผลิต จำนวน 40,000 ตัน ให้แก่หน่วยงานภาครัฐ รวมถึงองค์กรปกครองส่วนท้องถิ่น รัฐวิสาหกิจ ทั้งในส่วนกลางและส่วนภูมิภาคและภาคเอกชน โดยมอบหมายให้ คพจ. ต้นทาง 14 จังหวัด บริหารจัดการผลผลิตอย่างเร่งด่วนโดยมีพาณิชย์จังหวัดในฐานะเลขานุการ เป็น “แม่แรง” สำคัญที่จะประสานเชื่อมโยงกับหน่วยงานข้างต้น 3) ส่งเสริมให้มีการจัดการผลผลิตต่อเนื่อง เช่น การแปรรูปมังคุดเพื่อเพิ่มมูลค่า  และ 4) จัดทำแคมเปญ “เกษตรกรแฮปปี้” ภายใต้แนวคิด “คนกินยิ้มได้ เกษตรกรไทยแฮปปี้” เพื่อเป็นการช่วยกระจายสินค้ามังคุดภาคใต้ที่กำลังออกสู่ตลาดจำนวนมากออกจากแหล่งผลิต และเป็นการช่วยให้เกษตรกรไทยร่วมฝ่าวิกฤต COVID-19 ไปได้ด้วยกัน โดยเปิดจำหน่ายผลผลิตมังคุดแบบส่งให้ถึงบ้าน (Delivery) เริ่มตั้งแต่วันที่ 8 สิงหาคม 2564 ผู้สนใจทั่วประเทศสามารถสั่งซื้อมังคุดได้ ในราคา 4 กิโลกรัม 100 บาท สำหรับมังคุดคละเกรด คุณภาพดี สดอร่อยจากภาคใต้ โดยได้รับความร่วมมือเป็นอย่างดีจากหลายหน่วยงาน  เช่น บริษัท เซ็นทรัลพัฒนา จำกัด (มหาชน), บริษัท เซ็นทรัล ฟู้ด รีเทล จำกัด, บริษัท ไปรยณีย์ไทย, สมาคมขนส่งโลจิสติกส์, บริษัทแกร็บ และร้านธงฟ้า โดยใช้ศูนย์การค้าเซ็นทรัล พระราม 9  และเซ็นทรัล เวสต์เกต เป็นจุด Drop off เพื่อกระจายสินค้าจากภาคใต้ ภายใต้มาตรการควบคุมโรคของ ศบค.